[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 4.2.2008

COM(2008) 38 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ

σχετικά με τη δημιουργία ενός φόρουμ συζήτησης για τις πολιτικές και τις πρακτικές της ΕΕ στον τομέα της δικαιοσύνης

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ

σχετικά με τη δημιουργία ενός φόρουμ συζήτησης για τις πολιτικές και τις πρακτικές της ΕΕ στον τομέα της δικαιοσύνης

1. Εισαγωγή

1. Το 2004, το Ευρωπαϊκό Συμβούλιο θέσπισε το Πρόγραμμα της Χάγης με σκοπό την ενίσχυση της ελευθερίας, της ασφάλειας και της δικαιοσύνης στην Ευρωπαϊκή Ένωση[1] και απηύθυνε έκκληση για τη θέσπιση «ενός συστήματος που να προβλέπει την αντικειμενική και αμερόληπτη αξιολόγηση της εφαρμογής των πολιτικών της ΕΕ στον τομέα της δικαιοσύνης, σεβόμενο πλήρως την ανεξαρτησία της δικαιοσύνης». Το Ευρωπαϊκό Κοινοβούλιο παρέσχε την υποστήριξή του σε μία σύσταση που εκδόθηκε τον Φεβρουάριο του 2005[2]. Το σχέδιο δράσης για την εφαρμογή του Προγράμματος της Χάγης[3] τόνισε ότι αυτό θα ενισχύσει την αμοιβαία εμπιστοσύνη.

2. Είναι απαραίτητος ο διάλογος με τους ενδιαφερόμενους σε όλα τα στάδια της χάραξης και της εφαρμογής της πολιτικής που ακολουθείται στον τομέα της δικαιοσύνης, προκειμένου να εξεταστούν τα μέσα βελτίωσης της δικαστικής συνεργασίας και προώθησης του ευρωπαϊκού χώρου δικαιοσύνης, να αποφασιστούν τα μέτρα που πρέπει να θεσπιστούν, να αξιολογηθεί το κατά πόσον οι θεσπιζόμενες πράξεις μεταφέρονται και εφαρμόζονται ορθά και το κατά πόσον χρησιμοποιούνται με το δέοντα τρόπο και επιτυγχάνουν το στόχο τους. Γενικότερα, χρειάζεται να γνωρίζουμε αν ο ευρωπαϊκός χώρος δικαιοσύνης λειτουργεί αποτελεσματικά και αν τα άτομα που κάνουν χρήση του συγκεκριμένου χώρου και εργάζονται σε αυτόν είναι ικανοποιημένα.

3. Η Επιτροπή έχει την πρόθεση να δημιουργήσει ένα φόρουμ σχετικό με τη δικαιοσύνη (στη συνέχεια «φόρουμ»), το οποίο θα αποτελεί ένα συνεχή μηχανισμό διαβούλευσης με τα ενδιαφερόμενα μέρη, θα λαμβάνει πληροφορίες ανατροφοδότησης και θα εξετάζει με κάθε διαφάνεια και αντικειμενικότητα τις πολιτικές και τις πρακτικές της ΕΕ στον τομέα της δικαιοσύνης. Το φόρουμ θα λαμβάνει υπόψη τις βάσει της Συνθήκης υφιστάμενες διαφορές όσον αφορά τις πολιτικές σε αστικές και ποινικές υποθέσεις. Θα έχει δύο κύριες σφαίρες δραστηριότητας: αφενός, θα παρέχει στην Επιτροπή τη γνώμη ειδικών όσον αφορά την πολιτική και τη νομοθεσία της ΕΕ στον τομέα της δικαιοσύνης και, αφετέρου, θα προωθεί την αμοιβαία εμπιστοσύνη μεταξύ των δικαστικών συστημάτων της ΕΕ βελτιώνοντας την αμοιβαία κατανόηση.

4. Ο ανοιχτός διάλογος μεταξύ όλων των φορέων των δικαστικών συστημάτων διαμέσου της Ευρωπαϊκής Ένωσης θα ενισχύσει την αμοιβαία εμπιστοσύνη με διάφορους τρόπους. Θα έχει αντίκτυπο στον πολίτη, ο οποίος θα είναι περισσότερο ικανός να δεχτεί και να σεβαστεί το δικαστικό σύστημα της ΕΕ εάν αντιλαμβάνεται πώς και γιατί το σύστημα αυτό λειτουργεί σε εθνικό επίπεδο. Χρειάζεται εμπιστοσύνη σε πολιτικό επίπεδο, δεδομένου ότι οι πράξεις της Ευρωπαϊκής Ένωσης εφαρμόζονται μέσω της εθνικής νομοθεσίας. Τέλος, όχι μόνο οι πολίτες, αλλά εξίσου τα συναφή με τη δικαιοσύνη επαγγέλματα, και ειδικότερα οι δικαστές, θα πρέπει να τις κατανοούν και να τις αποδέχονται και ως εκ τούτου να είναι προσωπικά πεπεισμένοι για την αναγκαιότητα και την αποτελεσματικότητά τους. Ενδεχόμενη απουσία εμπιστοσύνης σε ένα από αυτά τα επίπεδα θα συνεπάγεται τη δυσλειτουργία του συστήματος.

5. Κάθε Ευρωπαίος πολίτης έχει το δικαίωμα να προσδοκά δικαιοσύνη υψηλής ποιότητας στο σύνολο της επικράτειας της Ένωσης. Αυτό το ζήτημα είναι ακόμη πιο σημαντικό από τη στιγμή κατά την οποία το Ευρωπαϊκό Συμβούλιο του Τάμπερε του 1999 δήλωσε ότι η αρχή της αμοιβαίας αναγνώρισης αποτελεί «ακρογωνιαίο λίθο του χώρου ελευθερίας, ασφάλειας και δικαιοσύνης». Κατά αυτό τον τρόπο οι δικαστικές αποφάσεις πρέπει να μπορούν να κυκλοφορούν ελεύθερα και ταχέως στο εσωτερικό της ΕΕ χωρίς τους παραδοσιακούς ελέγχους και διασφαλίσεις. Εντούτοις, η αμοιβαία αναγνώριση μπορεί να λειτουργεί μόνον εφόσον υπάρχει εμπιστοσύνη μεταξύ κρατών μελών. Το Πρόγραμμα της Χάγης δήλωνε ότι η ποιότητα της δικαιοσύνης αποτελεί καθοριστικό παράγοντα για την ενίσχυση της αμοιβαίας εμπιστοσύνης: «σε μία διευρυμένη Ευρωπαϊκή Ένωση, η αμοιβαία εμπιστοσύνη θα βασίζεται στη βεβαιότητα ότι όλοι οι Ευρωπαίοι πολίτες έχουν πρόσβαση σε ένα δικαστικό σύστημα υψηλής ποιότητας».

6. Είναι σημαντικό να υπάρξει τακτικός διάλογος σχετικά με τις πολιτικές και την πρακτική στον τομέα της δικαιοσύνης όχι μόνο για να ενισχυθεί η αμοιβαία εμπιστοσύνη, να βελτιωθεί η αμοιβαία αναγνώριση και η πρόσβαση στη δικαιοσύνη, αλλά εξίσου, γενικότερα, για την καλή λειτουργία της κοινωνίας σε ένα ευρύτερο πλαίσιο. Ένα από τα θέματα που πρέπει να εξεταστούν είναι οι οικονομικές επιπτώσεις ενός υγιούς δικαστικού συστήματος. Η στρατηγική της Λισαβόνας[4] στοχεύει σε δυναμική ευρωπαϊκή οικονομία. Όμως, υπάρχει σχέση μεταξύ εύρυθμων δικαστικών συστημάτων και δυναμικών οικονομιών. Ένα αξιόπιστο δικαστικό κλίμα αποτελεί προτέρημα στο σημερινό παγκόσμιο ανταγωνιστικό πλαίσιο και η ΕΕ πρέπει να σταθεί στο ύψος των προσπαθειών που καταβάλλονται από τα κράτη μέλη σχετικά με το συγκεκριμένο ζήτημα.

7. Τον Ιούνιο του 2006, η Επιτροπή εξέδωσε ανακοίνωση με τίτλο «Αξιολόγηση των πολιτικών της Ευρωπαϊκής Ένωσης στο χώρο ελευθερίας, ασφάλειας και δικαιοσύνης»[5] («η ανακοίνωση του Ιουνίου 2006»). Οι δραστηριότητες του φόρουμ θα ενσωματωθούν στο μηχανισμό που δημιουργήθηκε από την ανακοίνωση του Ιουνίου 2006, συμπληρώνοντας τη συλλογή πληροφοριών, τη διαβούλευση με τα ενδιαφερόμενα μέρη, την υποβολή εκθέσεων και τις φάσεις εμπεριστατωμένης αξιολόγησης.

8. Τον Σεπτέμβριο του 2006, η Επιτροπή διοργάνωσε μία συνεδρίαση εμπειρογνωμόνων προκειμένου να αξιολογήσει το εύρος της παρεχόμενης στο φόρουμ υποστήριξης. Οι αντιδράσεις κατέδειξαν ότι τα ενδιαφερόμενα μέρη υποδέχονται ευνοϊκά την πρωτοβουλία και ότι συμμερίζονται την άποψη της Επιτροπής ότι το σχετικό με τη δικαιοσύνη φόρουμ θα χρησιμεύσει στην ανάπτυξη της αμοιβαίας εμπιστοσύνη σε διάφορα επίπεδα. Τα συναφή με τη δικαιοσύνη επαγγέλματα και άλλοι εμπειρογνώμονες έκριναν εύλογο να συνυπολογίζονται οι απόψεις, η εμπειρία και η εμπειρογνωμοσύνη τους καθόλη τη διάρκεια σχεδιασμού, έγκρισης και εφαρμογής της κοινοτικής νομοθεσίας.

2. Οι στόχοι του φόρουμ

2.1. Απαραίτητα μέτρα

9. Επί του παρόντος, δεν υπάρχει ούτε συστηματικός διάλογος ούτε αναγνωρισμένος δίαυλος επικοινωνίας μεταξύ των αρχών της ΕΕ και των συναφών με τη δικαιοσύνη επαγγελμάτων, προκειμένου να συζητηθεί είτε ο λόγος ύπαρξης μιας πρότασης νομοθεσίας είτε η επίπτωση των θεσπιζόμενων πράξεων στον τρόπο με τον οποίο η δικαστική συνεργασία λειτουργεί σε καθημερινή βάση. Οι θεσπιζόμενες πράξεις χρειάζεται να αξιολογούνται από την άποψη των επιπτώσεών τους στα εθνικά συστήματα.

10. Τα συναφή με τη δικαιοσύνη επαγγέλματα που θα έλθουν σε επαφή και θα εργαστούν με τα μέτρα της ΕΕ θα πρέπει να μπορούν να διατυπώσουν την άποψή τους σε ένα αρχικό στάδιο. Μετά τη θέσπιση του μέτρου, θα πρέπει να εξεταστεί η έκταση στην οποία χρησιμοποιείται, το κατά πόσον πληροί τους στόχους για τους οποίους σχεδιάστηκε και να αξιολογηθεί το κόστος που απαιτείται για την επίτευξη του καθορισμένου στόχου, λαμβάνοντας υπόψη όλες τις απρόβλεπτες και ακούσιες συνέπειες.

11. Το φόρουμ θα έχει για κύριο στόχο τη βελτίωση της επεξεργασίας πολιτικών στον τομέα της πολιτικής και ποινικής δικαιοσύνης, προσφέροντας μόνιμη πλατφόρμα διαλόγου με τους ενδιαφερόμενους, εξετάζοντας την εφαρμογή των ισχυόντων κειμένων και συμβάλλοντας στην ανάπτυξη της αμοιβαίας εμπιστοσύνης σε ευρωπαϊκό επίπεδο.

2.1.1. Συμβολή στη φάση της εκ των προτέρων αξιολόγησης

12. Μέχρι σήμερα, οι προσανατολισμοί των πολιτικών και το νομοθετικό πρόγραμμα της ΕΕ έχουν καταρτιστεί σχεδόν χωρίς παρέμβαση των συναφών με τη δικαιοσύνη επαγγελμάτων στην αρχική φάση. Εντούτοις, όταν οι προθεσμίες επέτρεψαν την έκδοση Πράσινης Βίβλου πριν από την επεξεργασία μιας πρότασης, η συμβολή των συναφών με τη δικαιοσύνη επαγγελμάτων στο συγκεκριμένο στάδιο αποδείχθηκε επωφελής. Το φόρουμ θα δώσει κατά συνέπεια την ευκαιρία διαλόγου στο στάδιο του σχεδιασμού των πολιτικών. Επιπλέον, η Επιτροπή έχει δεσμευθεί για ένα σύστημα εκτεταμένης αξιολόγησης του αντίκτυπου (που περιλαμβάνει την εξέταση ενδεχόμενης επίπτωσης στα θεμελιώδη δικαιώματα) πριν από την έκδοση πρότασης. Η πραγματογνωμοσύνη του φόρουμ θα χρησιμοποιηθεί για την προετοιμασία της εκτεταμένης αξιολόγησης του αντίκτυπου.

2.1.2. Εξέταση της νομικής και πρακτικής εφαρμογής των πράξεων

13. Για τις περισσότερες πράξεις που θεσπίζονται στον τομέα της αστικής και ποινικής δικαιοσύνης, η Επιτροπή είναι υποχρεωμένη να συντάσσει έκθεση αξιολόγησης σχετικά με την εφαρμογή τους στο εθνικό δίκαιο. Στο συγκεκριμένο στάδιο, η Επιτροπή θα μπορούσε να συμβουλεύεται το φόρουμ[6].

14. Η διαβούλευση με το φόρουμ θα είναι ιδιαίτερα ευπρόσδεκτη στο βαθμό που πρόκειται για την πρακτική εφαρμογή. Στον τομέα των αστικών υποθέσεων, η εφαρμογή πράξεων που θεσπίζονται βάσει του τίτλου IV υπάγεται στη δικαιοδοσία του Ευρωπαϊκού Δικαστηρίου δυνάμει του άρθρου 68 της συνθήκης ΕΚ. Επιπλέον, ο μηχανισμός παρακολούθησης που προβλέπεται από το άρθρο 226 της συνθήκης ΕΚ εξουσιοδοτεί την Επιτροπή να προσφεύγει στο Δικαστήριο εάν κρίνει ότι ένα κράτος μέλος έχει παραβεί τις υποχρεώσεις του. Στον τομέα της ποινικής δικαιοσύνης, ο μηχανισμός που καθιερώθηκε από μία κοινή δράση του 1997[7] όσον αφορά την καταπολέμηση του οργανωμένου εγκλήματος χρησιμοποιήθηκε για τρεις γύρους αξιολόγησης: σχετικά με τη λειτουργία της αμοιβαίας δικαστικής συνδρομής, σχετικά με την πολιτική καταπολέμησης των ναρκωτικών και σχετικά με την ανταλλαγή πληροφοριών όσον αφορά την επιβολή του νόμου μεταξύ των κρατών μελών και με την Ευρωπόλ. Ένας τέταρτος γύρος ξεκίνησε το 2006 και αφορά την εφαρμογή του ευρωπαϊκού εντάλματος σύλληψης. Η αξιολόγηση διεξάγεται μέσω ερωτηματολογίου, και στη συνέχεια εκπαιδευτικής επίσκεψης πραγματοποιούμενης από ομάδες εμπειρογνωμόνων που διορίζονται από τα κράτη μέλη, με την υποστήριξη της Γενικής Γραμματείας και τη συμμετοχή της Επιτροπής. Η ίδια μέθοδος ακολουθείται για την αξιολόγηση από ομότιμους ειδικούς των εθνικών συστημάτων καταπολέμησης της τρομοκρατίας που δημιουργήθηκαν σύμφωνα με τα συμπεράσματα της έκτακτης συνόδου του Συμβουλίου ΔΕΥ της 20ης Σεπτεμβρίου 2001[8]. Αυτές οι αξιολογήσεις οδηγούν σε εκθέσεις που συμπεριλαμβάνουν συστάσεις προς τα κράτη μέλη, αλλά παραμένουν απόρρητες, εξαιρουμένης της πρώτης έκθεσης σχετικά με την αμοιβαία δικαστική αρωγή[9]. Επιπλέον, τα δικαστήρια των κρατών μελών τα οποία έχουν δεχτεί τη δικαιοδοσία του Ευρωπαϊκού Δικαστηρίου σε ποινικές υποθέσεις μπορούν να προσφύγουν στο Δικαστήριο για την έκδοση προδικαστικής απόφασης δυνάμει του άρθρου 234, παρά το γεγονός ότι η συγκεκριμένη διαδικασία παραμένει περιορισμένη.

15. Το σύστημα κοινής δράσης αποτελεί μακροχρόνια και επαχθή διαδικασία, η οποία δεν δικαιολογείται για όλες τις πράξεις, κατά τρόπον ώστε ορισμένες εξ αυτών να μην αξιολογούνται μετά την εφαρμογή τους. Το φόρουμ θα προσφέρει ένα πλαίσιο για την ανταλλαγή πρακτικών πληροφοριών σχετικά με τη συγκεκριμένη εφαρμογή των πράξεων και θα επιτρέψει τοιουτοτρόπως την καλύτερη αξιολόγηση της επίπτωσής τους στη δικαστική συνεργασία.

2.1.3. Συμβολή στην αξιολόγηση του συνολικού αντικτύπου των μέτρων της ΕΕ στα εθνικά δικαστικά συστήματα και στη λειτουργία της δικαστικής συνεργασίας

16. Η αξιολόγηση της εφαρμογής των πράξεων που θεσπίστηκαν, τόσο από νομοθετική όσο και από πρακτική άποψη, δεν επαρκεί εάν δεν εξεταστεί ο αντίκτυπος αυτών των πράξεων στους γενικούς πολιτικούς στόχους, δηλαδή στη λειτουργία του ευρωπαϊκού δικαστικού χώρου στο σύνολό του.

17. Είναι απαραίτητο να εξεταστεί συνολικότερα ο αντίκτυπος των κοινοτικών πολιτικών, κατά τρόπον ώστε να οριστούν κριτήρια που να επιτρέπουν να κριθεί το κατά πόσον το μέτρο:

- πέτυχε τον ειδικό στόχο του (για παράδειγμα, το ευρωπαϊκό ένταλμα σύλληψης είχε στόχο να απλουστεύσει και να επιταχύνει τις διαδικασίες έκδοσης στο εσωτερικό της ΕΕ),

- συνέβαλε σε ένα συνολικό στόχο της Ευρωπαϊκής Ένωσης (για παράδειγμα, διευκόλυνε και επιτάχυνε τη συνεργασία μεταξύ των δικαστικών αρχών, αύξησε την αποτελεσματικότητα της εφαρμογής των δικαστικών αποφάσεων στο εσωτερικό της ΕΕ, βελτίωσε την πρόσβαση στη δικαιοσύνη για τους πολίτες της Ένωσης, συντέλεσε στην πάταξη του οργανωμένου εγκλήματος και ευνόησε την αμοιβαία εμπιστοσύνη),

- είχε απρόβλεπτες συνέπειες (θετικές ή αρνητικές).

18. Όπου ενδείκνυται, μπορεί να πραγματοποιηθεί ανάλυση κόστους-οφέλους, λαμβάνοντας υπόψη οικονομικά ή άλλα κριτήρια.

2.1.4. Συμβολή στο διάλογο σχετικά με την ποιότητα της δικαιοσύνης με σκοπό να ενισχυθεί η αμοιβαία εμπιστοσύνη

19. Το φόρουμ θα προσφέρει την ευκαιρία συζήτησης και διαλόγου για τα διάφορα συστήματα δικαιοσύνης και θα ευνοήσει κατ' αυτό τον τρόπο την αμοιβαία εμπιστοσύνη βελτιώνοντας τη γνώση των δικαστικών συστημάτων της ΕΕ. Εκπρόσωποι των εθνικών δικαστικών συστημάτων θα συναντώνται συστηματικά προκειμένου να συζητήσουν σχετικά με τα συγκεκριμένα ζητήματα και να ανταλλάξουν – και, ενδεχομένως, να διαμορφώσουν – βέλτιστες πρακτικές.

20. Στην ανακοίνωσή της του 2005 σχετικά με την αμοιβαία αναγνώριση των δικαστικών αποφάσεων σε ποινικές υποθέσεις και την ενίσχυση της αμοιβαίας εμπιστοσύνης μεταξύ των κρατών μελών[10], η Επιτροπή εξηγούσε τον τρόπο με τον οποίο είχε την πρόθεση να προωθήσει την αμοιβαία εμπιστοσύνη με σειρά συνοδευτικών μέτρων (ενίσχυση των μηχανισμών αξιολόγησης, προώθηση της σύνδεσης μέσω δικτύου των ασκούντων συναφή με τη δικαιοσύνη επαγγέλματα και ανάπτυξη της δικαστικής εκπαίδευσης). Το φόρουμ θα διαδραματίσει ρόλο στις δύο πρώτες δραστηριότητες και θα μπορούσε ενδεχομένως να ασκήσει επιρροή στην τρίτη. Έχει αποδειχτεί ότι η επικοινωνία μεταξύ των ασκούντων συναφή προς τη δικαιοσύνη επαγγέλματα αναπτύσσει την αμοιβαία εμπιστοσύνη. Αυτά τα συνοδευτικά μέτρα προσφέρουν καλύτερη κατανόηση όχι μόνο των μέτρων της Ευρωπαϊκής Ένωσης αλλά εξίσου των εθνικών συστημάτων. Ως παράδειγμα, στο πλαίσιο του προγράμματος ανταλλαγών για δικαστές[11], οι επαφές που αποκαταστάθηκαν μεταξύ των ασκούντων συναφή προς τη δικαιοσύνη επαγγέλματα διευκόλυναν τη δικαστική συνεργασία σε συγκεκριμένες υποθέσεις και επέτρεψαν τον εντοπισμό των βέλτιστων πρακτικών στο επίπεδο των δικαστηρίων (για παράδειγμα, σχετικά με τη διαχείριση των δικαστηρίων, τις προθεσμίες ή την υποστήριξη των θυμάτων), γεγονός που στη συνέχεια επέτρεψε τη βελτίωση των εθνικών πρακτικών. Οι δραστηριότητες αυτού του είδους θα πρέπει να είναι πιο συστηματικές, προκειμένου να διευρυνθούν τα αποτελέσματα. Στον αστικό τομέα, ο κανονισμός (ΕΚ) αριθ. 1206/2001 του Συμβουλίου για τη συνεργασία μεταξύ των δικαστηρίων των κρατών μελών κατά τη διεξαγωγή αποδείξεων σε αστικές εμπορικές υποθέσεις αποτελεί ένα ακόμα σημαντικό βήμα προς την ενίσχυση της αμοιβαίας εμπιστοσύνης μεταξύ των δικαστικών αρχών. Από την πλευρά του, το Ευρωπαϊκό Δικαστικό Δίκτυο για αστικές και εμπορικές υποθέσεις διαδραματίζει σημαντικό ρόλο στην προώθηση των ανταλλαγών βέλτιστων πρακτικών.

2.2. Αποτελεσματική συνεργασία με το Συμβούλιο της Ευρώπης

21. Υπάρχουν διάφοροι τομεακοί μηχανισμοί εκτίμησης και αξιολόγησης υπό την αιγίδα του Συμβουλίου της Ευρώπης[12], οι οποίοι λειτουργούν με παρεμφερή τρόπο. Η Ευρωπαϊκή Επιτροπή για την Αποτελεσματικότητα της Δικαιοσύνης (CEPEJ) η οποία έχει σαν στόχο να βελτιώσει την ποιότητα των δικαστικών συστημάτων των κρατών μελών του Συμβουλίου της Ευρώπης είναι η πλέον αρμόδια για την ανάπτυξη της αμοιβαίας εμπιστοσύνης στο εσωτερικό της ΕΕ. Η κύρια αποστολή της CEPEJ είναι να εξασφαλίζει την ορθή εφαρμογή των αρχών και των κανόνων που αφορούν την αποτελεσματικότητα της δικαιοσύνης στα κράτη μέλη. Η έκθεση του 2006 για την αξιολόγηση των ευρωπαϊκών δικαστικών συστημάτων περιλαμβάνει λεπτομερή δεδομένα σχετικά με την κατάσταση της δικαιοσύνης.

22. Η συνοχή με τις δραστηριότητες του Συμβουλίου της Ευρώπης έχει ουσιαστική σημασία για την Ευρωπαϊκή Ένωση καθώς επίσης η αποφυγή της αλληλεπικάλυψης με τις εργασίες της CEPEJ. Η συνεργασία μεταξύ της Επιτροπής και της CEPEJ θα πρέπει συνεχιστεί και θα μπορούσε να συμπεριλάβει κοινές πρωτοβουλίες για τη βελτίωση της ποιότητας της δικαιοσύνης και την ενίσχυση της αμοιβαίας εμπιστοσύνης.

23. Το φόρουμ θα συμβάλει στη συγκεκριμένη συνεργασία, για παράδειγμα, με την εκμετάλλευση των αποτελεσμάτων των εργασιών της CEPEJ και με την εποικοδομητική συνεργασία μαζί της. Ένας αντιπρόσωπος της CEPEJ θα πρέπει να συμμετέχει στο φόρουμ.

24. Θα πρέπει να ληφθούν υπόψη οι ιδιαιτερότητες της εφαρμογής της αρχής της αμοιβαίας αναγνώρισης και του στόχου καλύτερης πρόσβασης στη δικαιοσύνη για να αντικατοπτριστεί ο αυξημένος βαθμός ολοκλήρωσης τον οποίο επιδιώκουν τα κράτη μέλη. Θα μπορούσαν να διεξαχθούν επωφελώς ειδικές μελέτες χρησιμοποιώντας ως βάση τις εργασίες της CEPEJ. Αυτή η εξέταση θα μπορούσε να αφορά ζητήματα όπως η ποιότητα της διερμηνείας ενώπιον των δικαστηρίων ή οι δικαστικές υπηρεσίες από την άποψη των χρηστών, υιοθετώντας «προσέγγιση πελάτη».

3. Ο ρόλος του φόρουμ

3.1. Εξέταση της δικαιοσύνης στην ΕΕ

3.1.1. Η ex ante φάση

25. Το φόρουμ θα κληθεί να σχολιάσει, να συμβουλεύσει και να προσφέρει την εμπειρογνωμοσύνη του στο πλέον αρχικό στάδιο του σχεδιασμού των νομοθετικών προγραμμάτων. Μόλις αποφασιστεί ότι απαιτείται δράση σε επίπεδο ΕΕ σε κάποιο ειδικό τομέα, θα ζητείται η γνώμη του φόρουμ σχετικά με τις πρακτικές επιπτώσεις κάθε στρατηγικής επιλογής και το φόρουμ θα καλείται ενδεχομένως να συμμετέχει ειδικότερα στην εκτεταμένη αξιολόγηση του αντικτύπου όσον αφορά το συγκεκριμένο μέτρο.

3.1.2. Εξέταση της νομικής και πρακτικής εφαρμογής

26. Στην ποινική δικαιοσύνη, η εργασία αξιολόγησης της Επιτροπής συγκεντρώνεται κυρίως στη νομική εφαρμογή των πράξεων. Όμως, στην πράξη, ο αντίκτυπος των εκθέσεων της Επιτροπής είναι μειωμένος λόγω της απουσίας εμπεριστατωμένου ελέγχου και παρακολούθησης εκ μέρους του Συμβουλίου. Αυτό επιδεινώνεται λόγω της απουσίας προσφυγής ενώπιον του Δικαστηρίου σε περίπτωση μη συμμόρφωσης.

27. Όσον αφορά την πολιτική δικαιοσύνη, οι μελέτες που προετοιμάζονται πριν από την υποβολή της έκθεσης που αξιολογεί την εφαρμογή μιας νομοθετικής πράξης θα μπορούσαν να δώσουν χρήσιμη συνολική άποψη της κατάστασης, αλλά δυστυχώς δεν απαιτούνται εκθέσεις για όλες τις ισχύουσες πράξεις και η περιοδικότητα αυτών των εκθέσεων δεν επιτρέπει να ληφθούν υπόψη οι δυσκολίες και τα προβλήματα που έχουν σχέση με την εφαρμογή των συγκεκριμένων πράξεων.

28. Η Επιτροπή δεν θεωρεί ότι είναι απαραίτητο στο παρόν στάδιο να υποβάλει ειδική νομοθετική πράξη στο συγκεκριμένο τομέα. Αυτή η ανάγκη θα επανεξεταστεί εντούτοις μόλις δημιουργηθεί το φόρουμ και ειδικότερα, όσον αφορά τις ποινικές υποθέσεις, θα εξεταστεί η ανάγκη αναθεώρησης της κοινής δράσης του 1997.

3.1.3. Εξέταση της λειτουργίας της δικαστικής συνεργασίας στο σύνολό της

29. Δεδομένου ότι το φόρουμ θα συγκροτείται σε μεγάλο βαθμό από συναφή με τη δικαιοσύνη επαγγέλματα, εκπροσώπους των εθνικών δικαστικών διοικήσεων και των πανεπιστημίων, θα προσφέρει μία διαφορετική προοπτική και θα είναι σε θέση να εξασφαλίσει, εφόσον απαιτείται, συνολική προσέγγιση της δικαστικής συνεργασίας ως συνόλου καθώς και πιο στοχοθετημένους ελέγχους των μέτρων της ΕΕ.

30. Το φόρουμ θα χρησιμοποιηθεί επίσης στο παρόν στάδιο του μηχανισμού αξιολόγησης της Γενικής Διεύθυνσης «Ελευθερία, ασφάλεια και δικαιοσύνη». Η ανακοίνωση του Ιουνίου 2006 παρουσιάζει το μηχανισμό αξιολόγησης σε τρία στάδια, ο οποίος καλύπτει όλους τους τομείς δράσης της Γενικής Διεύθυνσης.. Το πρώτο στάδιο προβλέπει την εγκαθίδρυση ενός συστήματος συγκέντρωσης και ανταλλαγής πληροφοριών (με τη βοήθεια ενημερωτικών δελτίων σχεδιασμένων για το συγκεκριμένο σκοπό). Τα δελτία θα αναφέρουν ένα συνολικό στόχο για κάθε τομέα και ένα κατάλογο των κύριων πράξεων. Κατά το δεύτερο στάδιο, οι χορηγηθείσες πληροφορίες θα εξετάζονται και θα αναλύονται. Κατά το τρίτο στάδιο, θα μπορούν να πραγματοποιούνται εμπεριστατωμένες στρατηγικές αξιολογήσεις[13] σε επιλεγμένους τομείς ή για ειδικές πράξεις. Ο μηχανισμός θα είναι αναλυτικός και θα καλύπτει όλες τις πολιτικές που υπάγονται στην Γενική Διεύθυνση «Ελευθερία, ασφάλεια και δικαιοσύνη», με βάση την ισχύουσα πρακτική και χρησιμοποιώντας τα υπάρχοντα δεδομένα. Θα πρέπει να συγκεντρώνονται και να λαμβάνονται υπόψη οι γνώμες των κρατών μελών και της κοινωνίας των πολιτών. Η Επιτροπή επιδιώκει να αποφύγει τις διπλές προσπάθειες σε ευρωπαϊκό και εθνικό επίπεδο και διεξάγει επί του παρόντος συζητήσεις με το Συμβούλιο όσον αφορά τον ακριβή μηχανισμό που πρέπει να δημιουργηθεί και την καλύτερη δυνατή χρήση των σημείων επαφής που δημιουργούνται από την ανακοίνωση. Οι εργασίες του φόρουμ θα τροφοδοτήσουν το συνολικό σύστημα αξιολόγησης. Το φόρουμ θα εξασφαλίσει τη συγκεκριμένη πραγματογνωμοσύνη που είναι απαραίτητη για τη διαβούλευση με τους διάφορους ενδιαφερόμενους παράγοντες[14] και για τη φάση της εμπεριστατωμένης αξιολόγησης[15]. Ένα από τα καθήκοντά του θα είναι να προτείνει τους τομείς στους οποίους θα πρέπει να εποπτεύει και να διαχειρίζεται μελέτες αυτού του είδους.

3.1.4. Ενίσχυση της αμοιβαίας εμπιστοσύνης

31. Συγκεντρώνοντας συστηματικά τους ειδικούς και προωθώντας την ανταλλαγή απόψεων σχετικά με την εφαρμογή των πράξεων της ΕΕ καθώς και με τις πολιτικές της Ένωσης στον τομέα της δικαιοσύνης και για την αλληλεπίδρασή τους με τα εθνικά δικαστικά συστήματα, το φόρουμ θα συμβάλει με καθοριστικό τρόπο στη βελτίωση της αμοιβαίας κατανόησης, στη σταδιακή δημιουργία κοινής δικαστικής νοοτροπίας και στην ανάπτυξη της αμοιβαίας εμπιστοσύνης.

4. Σύνθεση και μέθοδοι εργασίας του φόρουμ

4.1. Σύνθεση

32. Οι πληροφορίες θα πρέπει να συγκεντρώνονται από διάφορες πηγές: κράτη μέλη, δικαστικές αρχές, συναφή με τη δικαιοσύνη επαγγέλματα, ειδικευμένες μη κυβερνητικές οργανώσεις, πανεπιστήμια και, θεωρητικά, χρήστες του δικαστικού συστήματος. Τα κράτη μέλη μπορούν να αποστέλλουν αντιπροσώπους στις ολομέλειες του φόρουμ καθώς και στις διάφορες ομάδες εργασίας, εφόσον το επιθυμούν. Οι αντιπρόσωποι ορισμένων κρατών μελών έχουν σαφώς προσδιορίσει κατά τη διάρκεια της συνεδρίασης εμπειρογνωμόνων του Σεπτεμβρίου 2006 ότι δεν επιθυμούν να συμμετέχουν σε άκρως επαχθή διαδικασία. Η συμμετοχή στις δραστηριότητες του φόρουμ επαφίεται ως εκ τούτου στη διακριτική ευχέρεια των κρατών μελών, εκτός από τις ολομέλειες στις οποίες είναι επιθυμητή η αποστολή αντιπροσώπων.

33. Η Επιτροπή θα καλέσει έναν αντιπρόσωπο του Συμβουλίου της Ευρώπης, κατά προτίμηση ένα μέλος της CEPEJ, να συμμετέχει στο φόρουμ, κατά τρόπον ώστε να υπάρχει αμοιβαία παρακολούθηση των εργασιών τους και συνεργασία για να αποφευχθούν οι αλληλεπικαλύψεις και να ευνοηθεί η συμπληρωματικότητα.

34. Η Eurojust και τα ευρωπαϊκά δικαστικά δίκτυα (σε ποινικές[16], αστικές και εμπορικές υποθέσεις[17]) θα πρέπει να εκπροσωπούνται καθώς και τα ενδιαφερόμενα επαγγελματικά δίκτυα που αναπτύσσουν δραστηριότητες στον τομέα της δικαιοσύνης σε ευρωπαϊκό επίπεδο. Η Επιτροπή εκτιμά την προσφορά δικτύων όπως το Ευρωπαϊκό Δίκτυο Δικαστικών Συμβουλίων (ENCJ) [18], το Δίκτυο των Προέδρων των Ανώτατων Δικαστηρίων της Ευρωπαϊκής Ένωσης[19], η Ένωση των Συμβουλίων Επικρατείας[20], η Ευρωπαϊκή Ομοσπονδία Διοικητικών Δικαστών, το Συμβούλιο των Δικηγορικών Συλλόγων της Ευρωπαϊκής Ένωσης (CCBE) [21], η Ευρωπαϊκή Ένωση Δικαστών και Εισαγγελέων[22], η Ευρωπαϊκή Ένωση Δικηγορικών Συλλόγων Ποινικολόγων (ECBA)[23], η Eurojustice[24], το Ευρωπαϊκό Δίκτυο Συμβολαιογράφων [25], η PEOPIL (Πανευρωπαϊκή Οργάνωση Δικηγόρων που ασχολούνται με τη Σωματική Βλάβη)[26] και το Ευρωπαϊκό Δίκτυο Κατάρτισης Δικαστικών. Η Επιτροπή θα καλέσει στο φόρουμ ειδικευμένες μη κυβερνητικές οργανώσεις που αντιπροσωπεύουν τους χρήστες του δικαστικού συστήματος (για παράδειγμα, MEDEL, JUSTICE, Amnesty International, Victim Support Europe[27]). Θα συμπεριληφθούν δικαστικοί εμπειρογνώμονες προερχόμενοι από υποψήφιες χώρες.

35. Η Επιτροπή επιθυμεί να εξασφαλίσει τη συμμετοχή πανεπιστημιακών δικτύων (Ακαδημαϊκό Δίκτυο στο Ευρωπαϊκό Ποινικό Δίκαιο ECLAN, Διεθνής Ένωση Ποινικού Δικαίου AIDP, Eurodefensor), προκειμένου να προωθήσει επιστημονική και αντικειμενική προσέγγιση και να επιτρέψει την πραγματική ανταλλαγή απόψεων καλώντας εμπειρογνώμονες με διιστάμενες απόψεις. Η Επιτροπή προτίθεται επίσης να συμπεριλάβει με τον πιο πρόσφορο τρόπο το Δικαστήριο της Ευρωπαϊκής Ένωσης και τον Οργανισμό Θεμελιωδών Δικαιωμάτων της Ευρωπαϊκής Ένωσης.

36. Ανάλογα με τα υπό συζήτηση θέματα, θα είναι δυνατόν να προσκληθούν ad hoc μέλη που διαθέτουν εμπειρία σχετικά με το συγκεκριμένο ζήτημα. Ορισμένες εθνικές επαγγελματικές οργανώσεις (π.χ. εθνικοί δικηγορικοί σύλλογοι) εκδήλωσαν το ενδιαφέρον τους για τη λήψη ειδικών μέτρων. Η άποψή τους διαφέρει από εκείνη των ομολόγων τους σε ευρωπαϊκό επίπεδο και η συμμετοχή τους θα μπορεί να χρησιμοποιηθεί σε ad hoc βάση εφόσον το επιθυμούν.

4.2. Μέθοδοι εργασίας του φόρουμ

37. Το φόρουμ θα συνέρχεται τακτικά, πολλές φορές ανά έτος. Θα συνέρχεται σε ολομέλεια μία φορά ανά έτος και υπό τη μορφή υποομάδων όσο συχνά χρειάζεται[28]. Αυτές οι υποομάδες θα συγκροτούνται σε συνάρτηση με τους τομείς ενδιαφέροντος ή ειδικά θέματα άξια προσοχής, με ορισμένες εξ αυτών να καλύπτουν την πολιτική δικαιοσύνη ενώ άλλες να ασχολούνται με υποθέσεις ποινικής δικαιοσύνης και να εξετάζουν ιδιαίτερα θέματα, όπως η πρόσβαση στη νομική συνδρομή, ο βαθμός ικανοποίησης των χρηστών του δικαστικού συστήματος (π.χ. ταχύτητα και αμεροληψία), η μεταχείριση των θυμάτων, οι υπηρεσίες μετάφρασης και διερμηνείας, η ακρόαση των μερών, η τήρηση του δικαιώματος για δίκαιη δίκη, η ταχεία είσπραξη των απαιτήσεων και η καλύτερη πρόσβαση των χρηστών στη δικαιοσύνη .

38. Κατά τη σύνταξη της έκθεσης της Επιτροπής σχετικά με την εφαρμογή της νομοθεσίας, θα μπορεί να ζητείται από το φόρουμ να προβαίνει σε εξωτερική αξιολόγηση. Το φόρουμ θα λαμβάνει μέρος στις εργασίες που προορίζονται να αξιολογήσουν την ορθή μεταφορά (κατά τη λήξη της προθεσμίας μεταφοράς) και την επιτυχία των σχετικών μέτρων σε μεταγενέστερη ημερομηνία (για παράδειγμα, 5 έτη μετά την έναρξη ισχύος).

39. Κάθε οργάνωση που είναι μέλος του φόρουμ θα διορίσει έναν υπεύθυνο επαφής ο οποίος θα φροντίσει να συμμετέχει σε κάθε σύσκεψη προκειμένου να εξασφαλισθεί η συνέχεια των συζητήσεων. Με τακτικές συναντήσεις και γνωριζόμενοι μεταξύ τους, οι υπεύθυνοι επαφής θα ευνοήσουν τη συνέχεια των συζητήσεων, πιο ελεύθερες ανταλλαγές απόψεων και ειλικρινέστερες συζητήσεις.

40. Μία σημαντική όψη της συνεργασίας του φόρουμ θα είναι ο εντοπισμός των βέλτιστων πρακτικών. Οι ανταλλαγές των βέλτιστων πρακτικών θα ενθαρρυνθούν με σχέδια χρηματοδοτούμενα από προγράμματα της ΕΕ.

41. Το φόρουμ θα συμμετέχει στην επιλογή του νικητή του βραβείου της «κρυστάλλινης πλάστιγγας της δικαιοσύνης». Η Επιτροπή και το Συμβούλιο της Ευρώπης δημιούργησαν πράγματι, το 2005, το διετές ευρωπαϊκό βραβείο «κρυστάλλινη πλάστιγγα της δικαιοσύνης» που χορηγείται σε καινοτόμες πρακτικές που συμβάλλουν στην ποιότητα της πολιτικής δικαιοσύνης από την άποψη της οργάνωσης και της διαδικασίας των δικαστηρίων της Ευρώπης, κατά τρόπον ώστε να προωθηθεί η καλύτερη λειτουργία του δημόσιου συστήματος πολιτικής δικαιοσύνης. Η Επιτροπή σχεδιάζει να δημιουργήσει ένα άλλο διετές βραβείο για την επιβράβευση ενός διεθνικού σχεδίου για τη βελτίωση της αμοιβαίας γνώσης και της ανταλλαγής βέλτιστων πρακτικών στον τομέα της ποινικής δικαιοσύνης. Αυτό το βραβείο θα χορηγείται εναλλάξ με το βραβείο για την πολιτική δικαιοσύνη. Τα υποψήφια σχέδια θα αφορούν κυρίως συγκριτικές μελέτες και/ή συγκεκριμένα σχέδια συνεργασίας με βάση την αδελφοποίηση δικαστηρίων, εισαγγελιών, δικηγορικών συλλόγων και σωφρονιστικών διοικήσεων.

42. Μεταξύ των καθηκόντων του φόρουμ συμπεριλαμβάνεται η εξέταση του ζητήματος των στατιστικών. Πράγματι, υπάρχει έλλειψη συμβατών στατιστικών[29], γεγονός που καθιστά δύσκολη τη σοβαρή σύγκριση των δικαστικών συστημάτων, αλλά μπορούν να αναμένονται βελτιώσεις. Στον τομέα της ποινικής δικαιοσύνης, οι στατιστικές θα πρέπει να συγκεντρώνονται με πιο συστηματικό τρόπο, δεδομένου ότι δημιουργήθηκε μια ομάδα εμπειρογνωμόνων της ΕΕ για το συγκεκριμένο σκοπό[30]. Η ομάδα εμπειρογνωμόνων που είναι επιφορτισμένη με τη μελέτη των πολιτικών αναγκών για δεδομένα σχετικά με την εγκληματικότητα και την ποινική δικαιοσύνη συγκροτήθηκε και συνήλθε δύο φορές κατά το 2007 (Απρίλιος & Δεκέμβριος). Δύο θεματικές υποομάδες δημιουργήθηκαν μετά τις συζητήσεις της συνεδρίασης του Απριλίου. Τα θέματα που καλύφθηκαν αφορούσαν την εμπορία ανθρώπων και τη νομιμοποίηση εσόδων από παράνομες δραστηριότητες. Αποφασίστηκε να δημιουργηθεί μία υποομάδα εμπειρογνωμόνων που θα επικεντρωθεί στις στατιστικές στον τομέα της ποινικής δικαιοσύνης. Όσον αφορά την πολιτική δικαιοσύνη, υπάρχουν διαθέσιμες στατιστικές στο πλαίσιο στοχοθετημένων μελετών και αξιολογήσεων αντικτύπου. Το φόρουμ θα προσφέρει τη βοήθειά του στην Επιτροπή ανακοινώνοντάς της τη γνώμη του σχετικά με αυτές τις στατιστικές, βελτιώνοντας τις στατιστικές μεθόδους και εκμεταλλευόμενο καλύτερα τα διαθέσιμα δεδομένα.

43. Θα δημιουργηθεί μία ιστοσελίδα για τη δημοσίευση των συμπερασμάτων του φόρουμ και την προώθηση του διαλόγου και της διαβούλευσης. Αυτή η ιστοσελίδα θα αποτελεί ένα διαρκή τόπο συζήτησης μεταξύ των μελών του φόρουμ και θα διευκολύνει τις ανταλλαγές με τα ενδιαφερόμενα μέρη και τους λοιπούς πολίτες. Το μεγαλύτερο μέρος των εργασιών και μελετών του φόρουμ θα δημοσιεύεται στην ιστοσελίδα.

44. Η Επιτροπή θα δημοσιεύει έκθεση σχετικά με τις δραστηριότητες του φόρουμ, η οποία θα υποβάλλεται σε τακτική βάση στο Συμβούλιο και στο Ευρωπαϊκό Κοινοβούλιο.

5. Συμπέρασμα

Το φόρουμ θα δώσει στην Επιτροπή ένα πολύτιμο εργαλείο που θα της επιτρέψει να κατανοήσει καλύτερα τον αντίκτυπο των υφιστάμενων πράξεων της ΕΕ και την ανάγκη νέων πράξεων και, γενικότερα, να αναπτύξει την αμοιβαία εμπιστοσύνη. Προσφέροντας έναν τόπο στον οποίο θα μπορούν να ανταλλάσσονται τακτικά διάφορες εμπειρίες και διιστάμενες απόψεις, το φόρουμ θα συμβάλει στην καλύτερη αμοιβαία γνώση και σε μεγαλύτερη κατανόηση των άλλων συστημάτων. Η συστηματικότητα των συνεδριάσεων, το φάσμα των ικανοτήτων και η συμμετοχή όλων των τομέων του δικαστικού συστήματος θα συμβάλουν στην υλοποίηση της συστηματικής, αντικειμενικής και αμερόληπτης αξιολόγησης που αναφέρεται στο Πρόγραμμα της Χάγης.

[1] ΕΕ C 53 της 3.3.2005, σ. 1, σημείο 3.2.

[2] Σύσταση του Ευρωπαϊκού Κοινοβουλίου προς το Συμβούλιο σχετικά με την ποιότητα της ποινικής δικαιοσύνης και την εναρμόνιση της ποινικής νομοθεσίας στα κράτη μέλη: A6-0036/2005.

[3] ΕΕ C 198 της 12.08.2005, σ. 1, σημείο 4.1.

[4] Κατά το Ευρωπαϊκό Συμβούλιο της Λισαβόνας (23 και 24 Μαρτίου 2000), οι αρχηγοί κρατών και κυβερνήσεων έθεσαν σε εφαρμογή τη στρατηγική της Λισαβόνας με σκοπό να καταστήσουν την Ευρωπαϊκή Ένωση την πλέον ανταγωνιστική οικονομία παγκοσμίως και να επιτύχουν πλήρη απασχόληση πριν από το 2010.

[5] COM (2006) 332 τελικό της 28.6.2006.

[6] Για παράδειγμα, τον Ιούνιο 2005, τα συμπεράσματα του Συμβουλίου σχετικά με το ευρωπαϊκό ένταλμα σύλληψης καλούσαν την Επιτροπή να διαβουλευθεί με τα κράτη μέλη πριν από τη δημοσίευση της έκθεσης προκειμένου να αποφευχθεί κάθε παρανόηση σχετικά με την εθνική νομοθεσία.

[7] Κοινή δράση 97/827/ΔΕΥ, που θεσπίστηκε από το Συμβούλιο στις 5 Δεκεμβρίου 1997.

[8] Απόφαση 2002/996/ΔΕΥ του Συμβουλίου, της 28ης Νοεμβρίου 2002, περί μηχανισμών αξιολόγησης των νομικών συστημάτων των κρατών μελών και της εφαρμογής τους σε εθνικό επίπεδο στην καταπολέμηση της τρομοκρατίας (ΕΕ L 349 της 12/24/2002).

[9] Τελική έκθεση για τον πρώτο κύκλο αξιολογήσεων - Αμοιβαία δικαστική συνδρομή σε ποινικές υποθέσεις (2001/C 216/02).

[10] COM(2005)195 της 19.5.2005.

[11] Στο ετήσιο πρόγραμμα εργασίας για το 2007.

[12] Για παράδειγμα, GRECO (ομάδα κρατών κατά τη διαφθοράς), MONEYVAL (επιτροπή εμπειρογνωμόνων για την αξιολόγηση των μέτρων κατά της νομιμοποίησης εσόδων από παράνομες δραστηριότητες και χρηματοδότησης της τρομοκρατίας), οι οποίοι έχουν δημιουργηθεί χρησιμοποιώντας ως υπόδειγμα την FATF (ομάδα διεθνούς χρηματοπιστωτικής δράσης), την ευρωπαϊκή επιτροπή για την πρόληψη των βασανιστηρίων και της απάνθρωπης ή ταπεινωτικής μεταχείρισης ή τιμωρίας (επιτροπή CPT) και GRETA (ομάδα που δημιουργήθηκε στο πλαίσιο της σύμβασης του Συμβουλίου της Ευρώπης για την καταπολέμηση της εμπορίας ανθρώπων).

[13] Τμήμα 4.1 της ανακοίνωσης του Ιουνίου 2006.

[14] Τμήμα 4.1.1. της ανακοίνωσης του Ιουνίου 2006.

[15] Παρόμοια, σημείο 32.

[16] http://www.ejn-crimjust.eu/

[17] http://ec.europa.eu/civiljustice/

[18] http://195.55.151.16/encj/

[19] http://www.uepcsj.org/uk/rpcsjue.php?nopage=187

[20] http://www.juradmin.eu

[21] http://www.ccbe.org/

[22] http://www.amue-ejpa.org

[23] http://www.ecba.org/

[24] http://www.eurojustice.org/

[25] http://www.cnue.eu

[26] http://www.peopil.com

[27] http://www.euvictimservices.org/

[28] Το κόστος των ενεργειών που αναφέρονται στην παρούσα Ανακοίνωση θα καλύπτεται από τα σχετικά χρηματοδοτικά μέσα (ιδίως το πρόγραμμα για την ποινική δικαιοσύνη – Απόφαση του Συμβουλίου αριθ. 2007/126/ΔΕΥ) βάσει των διαθέσιμων κονδυλίων.

[29] Βλέπε την έκθεση της CEPEJ και τις στατιστικές SPACE (ετήσιες ποινικές στατιστικές του Συμβουλίου της Ευρώπης).

[30] 2006/581/EΚ: Απόφαση της Επιτροπής, της 7ης Αυγούστου 2006, για τη συγκρότηση ομάδας εμπειρογνωμόνων επιφορτισμένης με τη μελέτη των πολιτικών αναγκών για δεδομένα σχετικά με την εγκληματικότητα και την ποινική δικαιοσύνη (ΕΕ L 234 της 29.08.2006, σ. 29).